VILNIAUS UNIVERSITETAS

MATEMATIKOS IR INFORMATIKOS FAKULTETAS

INFORMACINIŲ SISTEMŲ INŽINERIJOS STUDIJŲ PROGRAMA

Darbo pavadinimas

Praktinio / Laboratorinio / Namų darbo ataskaita

Atliko: Vardenis Pavardenis

VU el. p.: vardenis.pavardenis@mif.stud.vu.lt

Vertino: pareigos Vardenis Pavardenis

Vilnius

2023

SKYRIUS

Šis šablonas paruoštas VU Matematikos ir informatikos fakulteto (MIF) Informacinių sistemų inžinerijos (ISI) studijų programos rašto darbams – praktikos, laboratorinių, namų ar kitų darbų ataskaitoms rengti.

Reikalavimai rašto darbui

Rašto darbą (toliau – darbą) rekomenduojama rengti „Microsoft Word“, „Apache OpenOffice“, „LibreOffice“ ar kitu pasirinktuoju dokumentų rengimo įrankiu. Šis šablonas sukurtas „Microsoft Office“ aplinkai. Pasirinkusieji kitą įrankį (pvz., „Overleaf“) ar sistemą (pvz., LaTeX), turėtų vadovautis šio šablono apibrėžiamu stiliumi.

Darbo struktūra

Darbo struktūrą (skyrius bei juose pateikiamą turinį) nurodo dalyko dėstytojas.

Dokumento formatas

Darbas ruošiamas dokumente, kuriame numatytos tokios paraštės: viršuje – 1,8 cm, dešinėje – 1,8 cm, apačioje – taip pat 1,8 cm, kairėje – 2,8 cm. Lapo dydis – A4.

Tekstas

Darbas rašomas taisyklinga lietuvių kalba. Jeigu darbe naudojama sąvoka, neturinti lietuviško atitikmens, autorius gali išversti ją savo nuožiūra. Pirmą kartą naudojant tokią sąvoką, greta skliaustuose pateikiama originali sąvoka (nurodant kalbą). Kilus klausimams, ieškant tinkamų terminų, žodžių ir frazių, rekomenduojame naudotis šiais elektroniniais ištekliais:

Valstybinės lietuvių kalbos komisijos konsultacijų banku, http://www.vlkk.lt/konsultacijos

Lietuvos Respublikos terminų banku, http://terminai.vlkk.lt/patikslintoji_paieska

Dabartinės lietuvių kalbos žodynu, http://lkiis.lki.lt/dabartinis

Kitus lietuvių kalbos elektroninius išteklius galite rasti:

Valstybinės lietuvių kalbos komisijos svetainėje http://www.vlkk.lt/#el-istekliai

Lietuvių kalbos išteklių informacinėje sistemoje http://lkiis.lki.lt/

Vilniaus universiteto filologų paruoštame akademinių frazių sąvade http://www.frazynas.flf.vu.lt/

Rašto darbas turi atspindėti gautus rezultatus ir išvadas. Kitų autorių rezultatai, teiginiai, mintys turi būti tinkamai cituojami – citatos pabaigoje reikia nurodyti pirminį šaltinį.

Literatūros ir informacijos šaltiniai

Literatūros ir informacijos šaliniai cituojami nurodant šaltinio numerį sąraše. Pavyzdžiui, [2]. Keleto gretimų šaltinių atveju galima cituoti nurodant eilės numerių intervalą: [5]-[8]. Literatūros sąraše negali būti necituojamų šaltinių.

Reikalavimai rašto darbo stiliui

Šiame skyriuose apibrėžiamas rašto darbo stilius – aprašomi formatai (nurodant šriftą, jo dydį ir pan.) bei nurodomi stiliaus šablonai, matomi pagrindinėje įrankių juostoje. Šių stilių pavadinimai prasideda „ISI“ (pvz., pirmojo lygio antraštės stiliaus šablonas pavadintas „ISI_Antraštė_1“).

Antraštės

Tekstas struktūrizuojamas trijų lygių antraštėmis:

Pirmojo lygio antraštės (numeruotų skyrių pavadinimai) – „Arial“ šriftu, 14 dydžio, didžiosiomis raidėmis, pastorintuoju šriftu, paliekant 12 pt tarpą po antrašte (stilius „ISI_Antraštė_1“). Kiekvienas skyrius pradedamas naujame puslapyje.

Antrojo lygio antraštės (numeruotų poskyrių pavadinimai) – „Arial“ šriftu, 14 dydžio, pastorintuoju šriftu, paliekant 12 pt tarpą prieš ir 6 pt tarpą po antrašte (stilius „ISI_Antraštė_2“).

Trečiojo lygio antraštės (numeruotų skyrelių pavadinimai) – „Arial“ šriftu, 12 dydžio, pastorintuoju šriftu, paliekant 12 pt tarpą prieš ir 6 pt tarpą po antrašte („ISI_Antraštė_3“).

Antraštės (nenumeruotų skyrių pavadinimai) – „Arial“ šriftu, 14 dydžio, didžiosiomis raidėmis, pastorintuoju šriftu, paliekant 12 pt tarpą po antrašte (stilius „ISI_Antraštė_1.0“). Šis stilius naudojamas nenumeruotų skyrių pavadinimams rašyti – „Santrauka“, „Literatūra“, priedų pavadinimams. Kiekvienas toks skyrius pradedamas naujame puslapyje.

Teksto pastraipos

Teksto pastraipos rašomos 12 dydžio „Times New Roman“ šriftu. Pastraipos lygiuojamos pagal abu kraštus, po pastraipos paliekant 3 pt tarpą. Pirmosios eilutės įtrauka – 1 cm. Tarpas tarp eilučių – 1,2.

Teksto pastraipos stilius – „ISI_Tekstas“.

Iliustracijos

3.1 pav. Logotipas Paveikslai pateikiami tekste centruoti su apačioje nurodytais pavadinimais. Pavadinimas rašomas 11 pt dydžio „Times New Roman“ šriftu, nurodant paveikslo numerį (formuojamą iš skyriaus numerio ir paveikslo eilės numerio tame skyriuje) ir pateikiant paveikslo pavadinimą bei trumpą paaiškinimą (3.1 pav.).

Siekiant išlaikyti pavadinimą visąlaik po paveikslu, rekomenduojame paveikslą ir pavadinimą įterpti į teksto laukelį (angl. Text box) be rėmelio.

Analitinės išraiškos

Formulės ir kitos analitinės išraiškos tekste centruojamos, jų eilės numeriai nurodomi dešinėje pusėje. Numeris sudaromas iš skyriaus numerio ir išraiškos eilės numerio tame skyriuje.

Tokiam rezultatui pasiekti, „Word“ formulių redaktoriuje po formulės įrašykite #(3.1), redaktorius sukurs numerį ir jį sulygiuos.

Lentelės

3.1. lentelė. Lentelės pavyzdys	Stulpelis 1	Stulpelis 2	Stulpelis 3	Stulpelis 4
Duomenys	Duomenys	Duomenys	Duomenys
Duomenys	Duomenys	Duomenys	Duomenys
Lentelės tekste centruojamos. Duomenys lentelėje pateikiami 11 pt dydžio šriftu, centruojant duomenis lentelėse ląstelėse. Antraštinių lentelės langelių tekstas pateikiamas pastorintuoju šriftu (3.1 lentelė).

Lentelės pavadinimas pateikiamas viršuje, kairėje pusėje, 11 dydžio šriftu, nurodant lentelės eilės numerį ir pavadinimą.

Kaip ir iliustracijų atveju, lentelę kartu su pavadinimu rekomenduojame įterpti į teksto laukelį (angl. Text box) be rėmelio.

Programinis kodas

Kodas pateikiamas 9 dydžio „Courier“ šriftu. Programinio kodo teksto stilius – „ISI_Kodas“. Siekiant lengvesnio kodo skaitymo, rekomenduojame kode išlaikyti tai programavimo kalbai (ar programavimo įrankiui) būdingą formatavimo stilių (pvz., perkėlimą į naują eilutę, įtraukas, tarpus ir pan.). Spalvoto šrifto naudojimas kodui – neprivalomas.

Apibendrinimas ir išvados

Rašto darbas užbaigiamas apibendrinamąja dalimi. Čia pristatomi pagrindiniai darbo rezultatai, suformuluojamos naujai gautos žinios, rekomendacijos.

Darbo rezultatai vardijami pasitelkiant tokius raktinius žodžius kaip sukurta, suprojektuota, modifikuota, atnaujinta, įgyvendinta, įdiegta, integruota ir pan.

Naujai gautos žinios pateikiamos išvadomis, kurios formuluojamos naudojant tokius raktinius žodžius kaip nustatyta, eksperimentų rezultatai rodo, įvertinta, ištirta, išanalizuota, suformuluota ir pan.

LITERATŪRA

Literatūros sąrašas numeruojamas citavimo tvarka. Pats sąrašas sudaromas laikantis IEEE formato (https://ieeeauthorcenter.ieee.org/wp-content/uploads/IEEE-Reference-Guide.pdf).